અત્રિ નામે બ્રહ્માના પુત્ર હતા. તે તપસ્વી, બ્રહ્મવેત્તા, બુદ્ધિમાન, બ્રહ્માની આજ્ઞાને પાળનારા અને અનસૂયાના પતિ હતા. અત્રિ પિતા બ્રહ્માની ઉત્તમ આજ્ઞાથી પુત્રની ઇચ્છાને લીધે તપ કરવા માટે પત્ની અનસૂયા સહિત ‘ત્ર્યક્ષ’ નામના પર્વત પર ગયા. ત્યાં તે મુનિએ વિંધ્યાચળમાંથી નીકળતી નદીના કિનારે સો વર્ષ સુધી વિધિ પ્રમાણે પ્રાણાયામ કરી, રાગદ્વેષ રહિત અતિશય ઉગ્ર તપ કરવા માંડ્યું, પણ તેમના મનમાં જે એક નિર્વકાર ઈશ્ર્વર મહાસમર્થ છે, તે મને શ્રેષ્ઠ પુત્ર આપે’ એવો નિશ્ર્ચય હતો. અત્રિના આ ઉત્તમ લાંબા વખતના તપથી તેમના મસ્તકમાંથી અતિશય મોટી અગ્નિની જ્વાળા પ્રગટ થઈ. જ્વાળાથી બધા લોકો લગભગ બળવા લાગ્યા અને મુનીશ્ર્વરો, દેવર્ષિઓ તથા ઇન્દ્ર વગેરે બધા પીડાવા લાગ્યા. તેથી ઇન્દ્રસહિત બધા દેવો બ્રહ્મા પાસે ગયા. બ્રહ્માને આ વાતની જાણ કરી. આ જ્વાળાઓથી રક્ષણ મેળવવા બ્રહ્મા વિષ્ણુલોકમાં ગયા. ત્યાંથી વિષ્ણુ બ્રહ્માને લઈ ઇન્દ્ર તથા દેવોની સાથે જલદી શિવલોકમાં ગયા. શિવજીને સમગ્ર ઘટના વર્ણવી. શિવજીની સ્તુતિ કરી. તેથી ત્રણે દેવોએ આ ઘટના અંગે પરસ્પર વિચાર-વિમર્શ કર્યો. અત્રિ ઋષિને આશીર્વાદ આપવા ત્રણે અત્રિના આશ્રમે ગયા, ત્યાં પ્રગટ થયા. અત્રિ મુનિએ બ્રહ્મા, વિષ્ણુ અને મહેશને પોતપોતાની મૂળ નિશાનીવાળા સ્વપમાં તેમનાં દર્શન કરી આદરથી તેમને પ્રણામ કર્યાં અને પ્રિયવાણી વડે તેમની સ્તુતિ કરી. પછી વિસ્મય પામેલા તે બ્રહ્માપુત્રએ બે હાથ જોડી બ્રહ્મા, વિષ્ણુ તથા રુદ્રને વિનંતી કરી.